2023. október 10-én elhunyt G. Lenzsér Ágnes építészmérnök (1961– 2023), a Gelesz és Lenzsér Kft. alapító tagja, Pro-Architectura díjas, a MÉK Terület- és Településrendezési Tagozat tagja.

Mosonmagyaróváron született és ott is érettségizett. Nagyapja Lenzsér István építési vállalkozó, édesapja Lenzsér Imre építész volt, testvéröccse Péter szintén építész.
1986-ban a BME Építészmérnöki Kar Középülettervezési Tanszékén diplomázott Diplomadíjjal. Az egykori TTI-ben kezdett el dolgozni Callmeyer Ferencnél, a Mesteriskola X. ciklusát 1988-90-ben végezte el.
Szellemi szabadfoglalkozású építész lett, mellette 1989-től a BME Városépítési Tanszékén dolgozott tanársegédként, később óraadóként 2016-ig. Az oktatás számára alapvető és felemelő élmény volt, Locsmándi Gáborral együtt hosszú évekig alkottak közös oktatói párost. Az urbanisztika, a város és az élet kapcsolata egész életét végig kísérte, de utolsó éveiben az ember és a természet viszonya és szimbiózisa foglalkoztatta. Oktatói tevékenységét 2012-ben az Építészmérnöki Kar dékánja Mesteroktató címmel ismerte el.
1995-ban férjével, Gelesz Andrással együtt megalapította a Gelesz és Lenzsér Kft.-t, ahol élete végéig dolgozott.

Több országos építészeti tervpályázat nyertese, melyek közül a kisvárdai Tűzoltóság és a győri Széchenyi István Egyetem új épületei meg is valósultak. Férjével és az irodában dolgozó, legtöbbször volt egyetemi tanítványokból kinevelt építészkollégákkal együtt tervezte – több családi- és társasház ház mellett – a százhalombattai 115. sz. kora vaskori halomsír rekonstrukcióját és a MOL Kőolajfinomító Tűzoltósága épületének nak átalakítását és bővítését, a Szent Anna Otthonházat Pápára, a budapesti Henkel-irodaházat, a 4-es metró két új állomását. Továbbá az Eiffel Palace irodaházat és a Cziffra Központot Budapesten, a 47 lakásos Platán Gardens Balaton Társasház projekt Balatonbogláron, valamint egy idősotthon és egy új lakóterület beépítése – típus háztervekkel együtt – Pátyon.
Az épületek tervezése mellett több szabályozási tervet is készített Budapest XI. kerületére, Érd és Százhalombatta központjára, Hernád község új lakóterületére.
Édesapjuk több évtizedes kutatómunkájára támaszkodva készítette el testvérével, Lenzsér Péter építésszel együtt a mosonmagyaróvári Iparterületek szabályozási tervét, illetve ennek részeként az önálló értékvédelmi fejezetet. Számos lakásbelső kialakítása mellett több irodaház és magánorvosi praxis belsőépítészeti munkáit is tervezte. Hosszú évekig aktív és harcos tagja volt a Tervtanácsnak Budapest XXII. kerületében, Érden és Biatorbágyon.

Az Eiffel Palace épületének átalakításáért és bővítéséért 2017-ben – a tervezésben résztvevő építészek kollégáival együtt – Pro Architectura díjban részesült.